宿天池
作者：孔武仲
朝代：宋

paragraphs: 我思廬山遊，發興自年少。
偶來得閒侣，更欲窺衆妙。
幽林穿蒙籠，青峰上嶮峭。
遥看天池路，一線在巖徼。
辛勤得至此，慘寂已西照。
雲池桂無根，瞪視心膽掉。
暮夜煙雲昏，西巖亦登眺。
聖燈稍稍出，弄影何窈窕。
一枝分百點，變態不可料。
須臾歸寂滅，何處觀朕兆。
僧房得栖宿，爽氣冰毛竅。
翻然亦興盡，却恨歸途窵。
緬懐道隆師，確不奉明詔。
似與山間石，慇懃論久要。
我今來時迫，心灰真可笑。
明朝指繡谷，裹足登凉轎。
揩却壁上名，恐爲高人笑。